În perioada 14-21 aprilie, la baza sportivă Năstase/Marica din Bucureşti se va desfăşura turneul de tenis Ţiriac Open.
Competiţia ATP 250 revine în România după o pauză de opt ani. Turneul dotat cu premii totale în valoare de 580.000 de euro a ajuns la ediţia cu numărul 25 şi se va juca pe zgură.
Nume mari vin la Bucureşti.
Mai muţi jucători de top şi-au anunţat deja prezenţa la Ţiriac Open. Francezul Gael Monfils, poziţia 47 în clasamentul mondial a confirmat că va participa la competiţia din capitală, scrie AGERPRES.
"Suntem încântaţi să anunţăm că numărul 1 showman din circuitul ATP, Gael Monfils, va fi prezent la Bucureşti pentru ATP250 Ţiriac Open. Capacitatea lui de a captiva publicul în timp ce execută lovituri spectaculoase îl face un favorit printre spectatori. Suntem entuziasmaţi să îl avem alături de noi la Bucureşti pentru turneul nostru, aducându-şi stilul unic şi spiritul competitiv pe teren. Bun venit înapoi, Gael Monfils, în familia Ţiriac Open!", au anunţat organizatorii.
Alţi jucători de top care au confirmat prezenţa la turneul bucureştean sunt canadianul Denis Shapovalov, elveţianul Stanislas Wawrinka şi francezul Richard Gasquet.
Câştigătorul turneului de tenis ATP 250 va primi 250 de puncte ATP, competiţia atrăgând astfel un tablou de jucători de top, din primii 100 în clasamentul ATP.
Tenisul se întoarce acasă!
Fostul tenisman Ion Ţiriac, principalul organizator al comeptiţiei bucureştene a declarat că turneul va rămâne de acum la Bucureşti.
"Tenisul se întoarce acasă. De data aceasta va rămâne în România. Ani de zile am aşteptat momentul acesta, mă bucur că a sosit. Vă aşteptăm pe toţi la turneu", a spus Ion Ţiriac.